Απόφαση του Συμβουλίου

της 28ης Φεβρουαρίου 2002

όσον αφορά τα μέτρα ελέγχου και τις ποινικές κυρώσεις σχετικά με το νέο συνθετικό ναρκωτικό ΡΜΜΑ

(2002/188/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση,

την κοινή δράση 97/396/ΔΕΥ, της 16ης Ιουνίου 1997, σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων συνθετικών ναρκωτικών(1), και ιδίως το άρθρο 5 παράγραφος 1,

την πρωτοβουλία της Επιτροπής,

Εκτιμώντας τα ακόλουθα:

(1) Βάσει του άρθρου 4 παράγραφος 3 της κοινής δράσης 97/396/ΔΕΥ, εκπονήθηκε έκθεση αξιολόγησης των κινδύνων από το ΡΜΜΑ [παραμεθοξυμεθυλοαμφεταμίνη ή N-μεθυλο-1-(4-μεθοξυφαινυλο)-2-αμινοπροπάνη] σε συνεδρίαση που συγκλήθηκε υπό την αιγίδα της επιστημονικής επιτροπής του ευρωπαϊκού κέντρου παρακολούθησης ναρκωτικών και τοξικομανίας.

(2) Επί του παρόντος, το PMMA ελέγχεται βάσει της εθνικής νομοθεσίας περί ναρκωτικών σε τέσσερα κράτη μέλη.

(3) Το PMMA δεν έχει καταχωρηθεί επί του παρόντος σε κανένα από τα παραρτήματα της σύμβασης του 1971 των Ηνωμένων Εθνών για τις ψυχοτρόπες ουσίες. Το PMMA θέτει σε κίνδυνο την υγεία ατόμων και θα μπορούσε να αποτελέσει απειλή για τη δημόσια υγεία. Το PMMA είναι ανάλογο αμφεταμίνης πολύ κοντά στο PMA το οποίο περιλαμβάνεται στο παράρτημα I της σύμβασης των Ηνωμένων Εθνών του 1971. Το PMMA δεν έχει θεραπευτική αξία.

(4) Στην Ευρωπαϊκή Ένωση, το PMMA καταναλώνεται πάντα, με PMA, σε δισκία που πωλούνται ως "έκσταση" (MDMA). Δεν υπάρχει εμφανής καταναλωτική αγορά για το PMMA ή το PMA.

(5) Το PMMA έχει συνδεθεί, σε συνδυασμό με το PMA, με τρεις θανάτους εντός της Ευρωπαϊκής Κοινότητας. Από πειράματα σε ζώα διαπιστώνεται ότι για το ΡΜΜΑ υπάρχει ένα στενό περιθώριο μεταξύ της δραστικής στη συμπεριφορά και της θανατηφόρας δόσης και, συνεπώς, ότι υπάρχει υψηλός κίνδυνος οξείας τοξικότητας στον άνθρωπο που μπορεί να οδηγήσει σε θάνατο. Το PMMA φαίνεται να παρουσιάζει τοξικότητα ανάλογη με εκείνη του PMA και του MDMA.

(6) Διαπιστώθηκε ότι το PMMA διακινείται παράνομα και διανέμεται σε τέσσερα κράτη μέλη, τρία από τα οποία διαθέτουν πληροφορίες σχετικά με το ρόλο του οργανωμένου εγκλήματος στην διακίνηση ΡΜΜΑ/ΡΜΑ. Σε 29 περιπτώσεις, κατασχέθηκαν 18870 δισκία που περιέχουν PMMA. Στην Ευρωπαϊκή Κοινότητα, το PMMA δεν παράγεται σε ευρεία κλίμακα. Στις χώρες της Ανατολικής Ευρώπης, έγινε κατάσχεση δύο εργαστηρίων και εκτιμάται ότι η παραγωγή συνεχίζεται στις χώρες αυτές.

(7) Τα κράτη μέλη θα πρέπει να υποβάλουν το ΡΜΜΑ στα μέτρα ελέγχου και στις ποινικές κυρώσεις, που προβλέπονται από τη νομοθεσία τους, σύμφωνα με τις υποχρεώσεις που έχουν στο πλαίσιο της σύμβασης των Ηνωμένων Εθνών του 1971 για τις ψυχοτρόπες ουσίες όσον αφορά ουσίες που απαριθμούνται στα παραρτήματα I ή II της εν λόγω σύμβασης,

ΑΠΟΦΑΣΙΖΕΙ:

Άρθρο 1

Τα κράτη μέλη λαμβάνουν, σύμφωνα με το εσωτερικό τους δίκαιο, τα αναγκαία μέτρα, προκειμένου να υπαχθεί το PMMA [παραμεθοξυμεθυλοαμφεταμίνη ή N-μεθυλο-1-(4-μεθοξυφαινυλο)-2-αμινοπροπάνη] στα μέτρα ελέγχου και στις ποινικές κυρώσεις που προβλέπονται από τη νομοθεσία τους, σύμφωνα με τις υποχρεώσεις που έχουν στο πλαίσιο της σύμβασης των Ηνωμένων Εθνών για τις ψυχοτρόπες ουσίες του 1971 όσον αφορά ουσίες που απαριθμούνται στα παραρτήματα I και II της εν λόγω σύμβασης.

Άρθρο 2

Τα κράτη μέλη έχουν, σύμφωνα με το άρθρο 5 παράγραφος 1 τρίτο εδάφιο της κοινής δράσης 97/396/ΔΕΥ, προθεσμία τριών μηνών, από την ημερομηνία έναρξης ισχύος της παρούσας απόφασης για να λάβουν τα μέτρα που αναφέρονται στο άρθρο 1. Εντός έξι μηνών από την ημερομηνία έναρξης ισχύος της παρούσας απόφασης, τα κράτη μέλη ενημερώνουν τη Γενική Γραμματεία του Συμβουλίου και την Επιτροπή για τα μέτρα που έχουν λάβει.

Άρθρο 3

Η παρούσα απόφαση δημοσιεύεται στην Επίσημη Εφημερίδα. Παράγει αποτέλεσμα την επόμενη της δημοσίευσής της.

Βρυξέλλες, 28 Φεβρουαρίου 2002.

Για το Συμβούλιο

Ο Πρόεδρος

A. Acebes Paniagua

(1) ΕΕ L 167 της 25.6.1997, σ. 1.